ଆମ୍ବୁଲାନ୍ସ ଦୁର୍ଘଟଣା : ବିଦ୍ୟୁତ୍ ଖୁଣ୍ଟରେ ପିଟିହେବାରୁ ଛିଣ୍ଡିପଡିଲା ୧୧ କେ.ଭି. ବିଦ୍ୟୁତ୍ ତାର - Prameya News7\nଆମ୍ବୁଲାନ୍ସ ଦୁର୍ଘଟଣା : ବିଦ୍ୟୁତ୍ ଖୁଣ୍ଟରେ ପିଟିହେବାରୁ ଛିଣ୍ଡିପଡିଲା ୧୧ କେ.ଭି. ବିଦ୍ୟୁତ୍ ତାର\n13/02/2020 at 9:55 AM\nଢେଙ୍କାନାଳ ୧୩।୨ଃ ବଡ ଧରଣର ଅଘଟଣରୁ ଏକ ୧୦୮ ଆମ୍ବୁଲାନ୍ସ ଅଳ୍ପକେ ବର୍ତ୍ତିଯାଇଛି। ରୋଗୀ ନେଇ ଡାକ୍ତରଖାନା ଆସିବା ବାଟରେ ଆମ୍ବୁଲାନ୍ସଟି ଏକ ୧୧ କେ.ଭି. ବିଦ୍ୟୁତ୍ ଖୁଣ୍ଟରେ ଧକ୍କା ହୋଇଛି । ତେବେ ବିଦ୍ୟୁତ୍ ତାର ଛିଣ୍ଡି ପଡିଥିଲେ ମଧ୍ୟ ସୌଭାଗ୍ୟ ବଶତଃ ବିଦ୍ୟୁତ୍ ଜନିତ ଅଘଟଣ ଘଟିନାହିଁ ।\nଏଭଳି ଦୁର୍ଘଟଣା ଘଟିଛି ଢେଙ୍କାନାଳ ଟାଉନ ଥାନା ରାମେଶ୍ବରପୁର ନିକଟରେ । ତେବେ ଆମ୍ବୁଲାନ୍ସରେ ଥିବା ରୋଗୀ ସୁରକ୍ଷିତ ଥିବାବେଳେ ଗାଡିର ହେଲପର ଖଗେଶ୍ବର ନାୟକଙ୍କ ମୁଣ୍ଡରେ ଗଭୀର କ୍ଷତ ହୋଇଛି । ଆହାତ ହେଲପର ଓ ରୋଗୀଙ୍କୁ ଅନ୍ୟ ଆମ୍ବୁଲାନ୍ସରେ ଢେଙ୍କାନାଳ ମୁଖ୍ୟ ଡାକ୍ତରଖାନାରେ ଭର୍ତ୍ତି କରାଯାଇଛି।\nଆଜି ଭୋର ସମୟରେ ଯୋରନ୍ଦା ମହିମାଗାଦିରୁ ଏହି ଆମ୍ବୁଲାନ୍ସ ଜଣେ ଅସୁସ୍ଥ ବାବାଙ୍କୁ ଜିଲ୍ଲା ମୁଖ୍ୟ ଚିକିତ୍ସାଳୟକୁ ଆଣୁଥିଲା । ଆମ୍ବୁଲାନ୍ସଟିର ବ୍ରେକ୍ ଫେଲ୍ ଯୋଗୁଁ ରାସ୍ତା ପାର୍ଶ୍ବରେ ଥିବା ୧୧କେ.ଭି. ବିଦ୍ୟୁତ୍ ଖୁଣ୍ଟରେ ପିଟି ହୋଇଥିଲା । ଦୁର୍ଘଟଣାରେ ଆମ୍ବୁଲାନ୍ସଟି ସମ୍ପୂର୍ଣ୍ଣ ଭାଙ୍ଗିଯାଇଥିବା ଦେଖିବାକୁ ମିଳିଛି । ଏହି ଦୁର୍ଘଟଣାରେ ୧୧ କେ.ଭି. ବିଦ୍ୟୁତ୍ ତାର ଛିଣ୍ଡି ପଡି ତଳେ ପଡିଥିବାରୁ ବିଦ୍ୟୁତ ସେବା ବନ୍ଦ କରି ଦିଆଯାଇଛି।
